ቢሾፍቱ አውቶሞቲቭ መኪናን በከፊል ማምረት ጀመረ
 – የቢሾፍቱ አውቶሞቲቭ ኢንዱስትሪ በከፍተኛ የውጭ ምንዛሪ ወደ ሀገር ውስጥ የሚገቡ አገር አቋራጭ  አውቶብሶችን የላቀ ቴክኖሎጂ ባካተተ መልኩ በከፊል በሀገር ውስጥ ማምረት ጀመረ፡፡አውቶብሶቹ ከግማሽ በላይ አካላቸው በሀገር ውስጥ ሙሉ ለሙሉ የተመረተ ሲሆን በጥራታቸው ዘመናዊና ዋጋቸውም ከውጭ ከሚመጡት የተሻለ ነው ተብሏል፡፡ኢንዱስትሪው በቀጣይ ሙሉ በሙሉ በሀገር ውስጥ የተሽከርካሪን ሞተር ማምረት የሚያስችለውንም ስራ ጀምሯል፡፡የቢሾፍቱ አውቶሞቲቭ ኢንዱስትሪ ምክትል ስራ አስኪያጅና የኦፕሬሽን ሃላፊ ሻምበል ገብረመድህን ሀይሉ እንዳሉት ቢሾፍቱ በአዲስ አበባ በታወቀበት የአንበሳ የከተማ አውቶብስ እስከ አሁን ከ500 በላይ የከተማ አውቶብሶችን ሰርቶ አስረክቧል፡፡ቢሾፍቱ ወደ አውቶሞቲቭ ኢንዱስትሪው ሲገባ በተሟላ የሰው ሃይልና ቁሳቁስ እንዳልበር ሃላፊው ገልፀው አብዛኛው ስራ መሳርያን ሳይሆን የሰው ጉልበት መሰረት ያደረገ ነበረ፡፡ ይህን  ማድረግ ያስፈለገውም መስራት እንችላለን የሚለውን አስተሳሰብ ለማስረፅና ሁሌም የጎደለውን በማሰብ ብቻ ከስራ የመሸሽ ልማድን ለመስበር ነበር ብለዋል፡፡አሁን ቢሾፍቱ ከዘልማዳዊ አሰራር ወጥቶ የዘመናዊ መሳርያዎች ባለቤትና በስራ ጥራትም ወደ ላቀ ደረጃ የደረሰበት ሁኔታ መኖሩን የጠቆሙት ሻምበል ገብረመድህን  በኦቶሞቲቭ ኢንዱስትሪ ሙሉ በሙሉ መኪናን ማመረት አይቻልም ይልቁንም አብዛኛውን አካላቸውን በማምረት ማምረት የማይቻለውን ከሌሎች በመውሰድ የሚሰራ እንደሆነ ገልፀዋል፡፡በዚህ ረገድ ቢሾፍቱ ከውጭ ሙሉ በሙሉ አካላቸውን በማምጣት ከመገጣጠም ባለፈ ከግማሽ በላይ አካላቸውን በሀገር ውስጥ በተለያዩ ጥቃቅንና አነስተኛ ድርጅቶች እንዲመረቱ በማድረግ ተሽከርካሪዎችን እራሱ እያመረተ ለገበያ ማቅረብ ጀምሯል፡፡በዚህ እንደ ምሳሌ የሚጠቀሱት የሀገር አቋራጭ አውቶብሶች ናቸው፡፡በዘንድሮውአመት ብቻ 60 መንገደኞችን የመጫን አቅም ያላቸው ከ 100 በላይ እጅግ ዘመናዊ ቴክኖሎጂዎችን ያካተቱ ተሽከርካሪዎችን አምርቶ ከፊሉን ሽጧል፡፡በዘርፉ እንደ ከባድ ስራ ተደርጎ የሚወሰደው የተሽከርካሪ ሞተር የማምረት ስራም ቢሆን በቅርቡ ስራውን ለመጀመር የሚያስችለውን ጥናት እያደረገ ነው፡፡ተሽከርካሪዎቹ የሀገሪቱን መልክአ ምድር ከግምት ውስጥ ያስገቡና በተግባር የተፈተሹ መሆናቸውንም ሻምበል ገብረመድህን ሀይሉ ተናግረዋል፡፡እንደ ኢሬቴድ ዘገባ ቢሾፍቱ አውቶሞቲቨ በአሁኑ ወቅት የሚድ ባስ፣ የሚኒባስ፣ የአገር አቋራጭ አውቶብሶችና የገልባጭ መኪኖችን ጨምሮ የተለያዩ የኮንስትራክሽን ተሽከርካሪዎች ይመረትልን ጥያቄ ከተለያዩ መንግስታዊና የግል ድርጅቶች እየቀረበለት ነው ፡፡በቢሾፍቶ አውቶሞቲቭ  አሁን ላይ ተቀጥረው የሚሰሩ ከ2200 በላይ ቋሚ ሰራተኞች እንደሚገኙ ኤፍ ቢ ሲ ዘግቧል፡፡